NOBLE เปิดตัว “นิวครอสคูคตสเตชัน” คอนโดร่วมทุน U มูลค่า 2 พันลบ. ทำเลทองติด BTS
NOBLE เปิดตัวคอนโดร่วมทุน U “นิว ครอส คูคต สเตชัน” มูลค่ากว่า 2 พันลบ. ชูทำเลทองติดรถไฟฟ้าสถานีคูคตด้วยราคาเริ่มต้น 1 ลบ.
NOBLE เปิดตัวคอนโดร่วมทุน U “นิว ครอส คูคต สเตชัน” มูลค่ากว่า 2 พันลบ. ชูทำเลทองติดรถไฟฟ้าสถานีคูคตด้วยราคาเริ่มต้น 1 ลบ.
10 พ.ค. 2565

นางอรนุช อิติโกศิน ประธานเจ้าหน้าที่บริหารสายงานพัฒนาธุรกิจ บริษัท โนเบิล ดีเวลลอปเมนท์ จำกัด (มหาชน) หรือ NOBLE เผยว่า บริษัทมีแผนพัฒนาโครงการภายใต้การร่วมทุนกับ บริษัท ยู ซิตี้ จำกัด (มหาชน) หรือ U บนที่ดินขนาดกว่า 51 ไร่ ติดรถไฟฟ้าสถานีคูคต โดยโครงการดังกล่าวถูกพัฒนาภายใต้แนวคิด “TOD” (TRANSIT ORIENTED DEVELOPMENT) หรือการบริหารจัดการพื้นที่รอบสถานีขนส่งสาธารณะ โดยแนวคิดดังกล่าวเป็นส่วนหนึ่งของแนวคิดในการพัฒนาเมือง ควบคู่ไปกับการพัฒนาโครงสร้างพื้นฐานด้านคมนาคมขนส่ง
ทั้งนี้ ทำเลคูคตที่เป็นจุดเชื่อมต่อสำคัญของโซนกรุงเทพฯ ตอนบนด้วยรถไฟฟ้าสถานีสายสีเขียว เดินทางสะดวก ต่อเดียวถึงใจกลางเมือง NOBLE จึงเล็งเห็นถึงศักยภาพในการพัฒนาพื้นที่ที่ไม่ใช่เพียงตัวโครงการแต่รวมไปถึงผู้อยู่อาศัยในชุมชนโดยรอบ นำร่องด้วยโครงการคอนโดมิเนียม นิว ครอส คูคต สเตชัน พร้อมกันนี้ยังวางแผนเตรียมที่ดินขนาดกว่า 3.5 ไร่ ติดสถานีรถไฟฟ้า ดึงพันธมิตรลงทุนพัฒนาไลฟ์สไตล์ มอลล์ เพื่อเสริมความแข็งแกร่งให้กับย่านคูคต สู่การเป็นจุดศูนย์กลางของการอยู่อาศัยแห่งใหม่
สำหรับโครงการ นิว ครอส คูคต สเตชัน เป็นคอนโดมิเนียมใหม่ล่าสุดเปิดขายรอบ Early Bird ได้รับการตอบรับที่ดีจากกลุ่มลูกค้าเรียลดีมานด์และนักลงทุน ด้วยทำเลศักยภาพและความคุ้มค่า ราคาเริ่มต้นเพียง 1 ล้านบาท ถือเป็นราคาที่ดีที่สุดสำหรับคอนโดติดรถไฟฟ้า อีกทั้งดีมานด์ของการอยู่อาศัยในย่านนี้ยังเติบโตขึ้นอย่างต่อเนื่อง ด้วยคูคตเป็น HUB สำคัญของกรุงเทพฯ ตอนบนสำหรับเดินทางเข้าสู่ใจกลางเมือง และยังเชื่อมต่อได้หลายเส้นทาง จึงมั่นใจว่าโครงการจะยังคงมียอดขายเข้ามาต่อเนื่องตามเป้าอย่างแน่นอน โดยจะจัดงาน Open House 21-22 พ.ค. นี้
โดยนิว ครอส คูคต สเตชัน เป็นคอนโดมิเนียมเฟสแรก มูลค่าโครงการกว่า 2,007 ล้านบาท ตั้งอยู่บนที่ดินราว 11 ไร่ แบ่งเป็นอาคาร 8 ชั้น 4 อาคาร และอาคาร 7 ชั้น 2 อาคาร รวมทั้งหมด 1,202 ยูนิต จัดเต็ม Facility ตามแบบฉบับของแบรนด์ NUE เพื่อรองรับกิจกรรมสำหรับทุกไลฟ์สไตล์ด้วยส่วนกลางขนาดใหญ่กว่า 3 ไร่ครึ่ง แบ่งเป็น 4 โซน เต็มอิ่มกับ 24 ฟังก์ชั่น ทั้งการตอบโจทย์การใช้ชีวิตสไตล์แอคทีฟ พื้นที่พักผ่อนสุดคูล โซนปาร์ตี้ และดีไซน์โมเดิร์น บูทีค พร้อมโซน Delivery Station สำหรับรับส่งของ ตอบรับการใช้ชีวิตในยุค New Normal
ทั้งนี้ ภายในห้องพักอาศัยมาพร้อมจุดเด่นดีไซน์ห้องแบบหน้ากว้าง ออกแบบเลย์เอาท์และฟังก์ชันการใช้งานที่ครบครัน แบ่งออกเป็นห้องชุดพักอาศัย 4 แบบที่ตกแต่งครบแบบ Fully Furnished และห้องชุดเพื่อการพาณิชย์ ได้แก่ สตูดิโอ ขนาด 22.05-23.10 ตร.ม. , 1 ห้องนอน ขนาด 26.05-27.20 ตร.ม., 1 ห้องนอน ขนาด 30.20-31.30 ตร.ม., 1 ห้องนอน Plus ขนาด 34.9-34.95 ตร.ม. และ ห้องชุดเพื่อการพาณิชย์ ขนาด 50.80-69.55 ตร.ม.